Motî:elaxhî - Wikipedia

# Motî:elaxhî

### Èn årtike di Wikipedia.

elaxhî I. [v.c.] 1. mete ene laxhe a. On-z elaxhe les tchéns ki hagnèt. (Li Leu eyet l' Tchén) - Leye on pô vir, cwè çki t' as la po ene rogne ? - O, ça, ç' n' est rén ! - Årèss estîz coixhî ? - C' est ptete el plaece del tchinne, ou çki dj' so elaxhî (L. Bernus). rl a: loyî, aloyî; rl a: dislaxhî. F. attacher, mettre en laisse. >> On n' elaxhe nén s' tchén avou des såçusses: i n' fåt nén diner l' ocåzion a ene djin di fé çou k' vos lyi disfindoz. Franwal: ahåyant po: "Il ne faut pas tenter le diable". 2. (imådjreçmint) si fé vey voltî, et ritni come pa ene laxhe. Li djonnea s' aveut beazebén leyî elaxhî d' ene crapåde ki n' conoxheut ni d' Eve ni d' Adan. 3. serer dins ses bresses. Li vî grand-pé elaxha l' efant dvins ses bresses. Des vigreus bresses l' avént-st elaxhî et ene tchôde, moyeye boke båjhive tot avå s' vizaedje: Fernande (J.P. Dumont). F. enlacer. II. s' elaxhî [v.pr.] 1. s' ecramyî. Li tchvå s' a-st elaxhî dvins ses traits. Li tchén s' a-st elaxhî e s' coide. C' est des rouwales et des pazeas ki s' elaxhèt onk divins l' ôte. rl a: ebertaker. F. s'empêtrer, s'enchevêtrer. 2. si serer dins les bresses di n' on l' ôte. Et si vos vs alez piede tola, On vs mosterrè, so vosse passaedje, Deus tiyoûs k' s' elaxhèt: c' est çou k' nosse cope divna (Ovide, rat. pa F. Duysenx). F. s'enlacer. 3. (imådjreçmint) si loyî dins ene soce, pa on contrat, pås hårdêyes do mariaedje. Vo les la elaxhîs po tote leu vicåreye. F. se lier, s'associer, s'unir. 4. s' acawer, tot djåzant d' tchéns. F. s'accoupler. Disfondowes:èlahî, èlachî, alachî, alachi, alacher, alachè, inlachî.

Prin del pådje «http://wa.wikipedia.org../../../e/l/a/Mot%C3%AE%7Eelaxh%C3%AE.html»

##### Views

- Årtike
- Copene
- Modêye d' asteure

##### Cweri